Лъагъуныгъэ уэрэд цIэрыIуэхэр
Псалъэхэр ГъукIэмыхъу Iэбубэчыр ейщ.
Макъамэр Къэжэр Индрис ейщ.
Си къэшэн
Бадзэуэгъуэ дыгъэм
щIыгур къигъажьэу
Жьэражьэу уэгум къыщиувэкIэ,
ЗиIэтрэ уплъэмэ, зыгъэукIытэу,
ЗыгъэупщIыIури сэ си къэшэнщ.
Тенджызыр губжьрэ тенджызыр
къиурэ,
Къэукъубеяуэ щызэрызехьэкIэ,
Щхьэщыхьэрэ хэплъэмэ, зыгъэукIытэу,
ЗыгъэувыIэри сэ си къэшэнщ.
Бадзэуэгъуэ махуэм я нэхъ
кIыхьыгъуэм
Аргъынэм Iуту езылъэщIэкIхэм,
Ягу къыщридзэкIэ шэмэдж дэдзэнхэр
Ящызыгъэгъупщэри ар си къэшэнщ.
Мэлыхъуэ цIыкIухэу Къущхьэхъум
тесхэу,
Гъатхэри бжьыхьэри зылъэзыгъэIэсым,
Я гъуэмылашэр щалъэIэсыжкIэ,
КъызэреупщIри сэ си къэшэнщ.
Пщыхьэщхьэ пшапэм си мыIуэхущэу
Гупэ уэрамымкIэ зыщыблезгъэхкIэ,
Тхылъым бгъэдэсу нэхур зыгъэщу
Слъэгъуа хъыджэбзри сэ си къэшэнщ.
Пщыхьэщхьэ пшапэм еша-елIауэ
ЛIы гуп зэхэсым къащыIурыплъэкIэ,
Зи гугъухэр ящI пэтми яхуэмыухыу
Нэху къатезыгъащхьэри сэ си къэшэнщ.
Псалъэхэр Мысачэ Пётр ейщ.
Макъамэр Балэ Мухьэдин ейщ.
Хэплъыхь — Iыхьэншэ
Си ныбжьэгъухэм сахэплъамэ,
Щэхуурэ сохъуапсэ,
Сэ си закъуэ фIэкI къэнакъым
ЗимыIэ щхьэгъусэ.
Ежьу:
Хэплъыхь-Iыхьэншэу,
Сыщхьэгъусэншэу
Илъэсхэр макIуэ,
Уей!
СыщыщIалэм зызгъэпагэу
СщIырт сэ хэплъыхьищэ,
Дахэ псоми дагъуэ хуэсщIырт,
СфIэщIу схуэмыфащэ.
Ежьу
Хъыджэбз цIыкIухэм сайпсэлъамэ,
«ЛIыжь къунан!» — къызжаIэ,
А жэуапым си гур си бгъэм
Мылу щегъэщIыIэ.
Ежьу
Щхьэцхэр ещхьми бжьыхьэ жэпым,
Гъатхэу си гур щIалэщ,
Си пыIэщхъуэм и щIагъ щIэткъым
Ноби сэр нэхъ щIалэ.
Ежьу:
Хэплъыхь-Iыхьэншэу,
Сыщхьэгъусэншэу,
Си гъащIэр схьынкъым,
Уей!
Псалъэхэр Къуэдзокъуэ Хьэсэнейщ.
МакъамэрДаур Аслъэн ейщ.
Уэрэ сэрэ
Мы уэрэдыр хэкIуэтауэ пхуэзусами,
Мы си щхьэцым уэс мыткIужыр
къытесами,
Сэ къысфIощIыр уэрэ сэрэ
Япэу нобэ дызэхуэзэу.
Уэрэ сэрэ, уэрэ сэрэ
Япэу нобэ дызэхуэзэу.
ГъащIэ гъуэгур къыттехьэлъэу
къыздэткIуами,
Гугъуехь псоми дызэгъусэу
дытекIуами,
Сэ къысфIощIыр уэрэ сэрэ
Гъуэгум нобэ дыздытехьэу.
Уэрэ сэрэ, уэрэ сэрэ
Гъуэгум нобэ дыздытехьэу.
Бгым дыдэкIыу къехыжыпIэм
дыкъэсами,
Пщэдей махуэр гум зыхищIэу
къеIусами,
Сэ къысфIощIыр уэрэ сэрэ
Гъуэгуанэшхуэ къытпэщылъу.
Уэрэ сэрэ, уэрэ сэрэ
Гъуэгуанэшхуэ къытпэщылъу.
Псалъэхэр Бицу Анатолэ ейщ.
Макъамэр Жырыкъ Заур ейщ.
Къосыр уэсI1
Къосыр уэс,
Къосри — жьыбгъэм кърехьэкI.
ПIащэу, щабэу…
ЩIылъэ псор еуфэбгъу.
Сэ уэращ… Уэ зыр нобэ сигу укъокI:
Уэс къыщесыр фIыуэ уэ уолъагъу.
Къосыр уэс,
Ар къыстосэ си закъуэ.
Уэ нэгъуэщIым иджы удэщIыгъущ.
Сыныппоплъэ, дахэ,
сигу пхуэныкъуэу:
Уэс къыщесыр фIыуэ уэ уолъагъу.
Къосыр уэс… Си гум уэ укъэкIауэ
Гурыгъу мафIэм си бгъэр ес.
Сигу уизгъэхужынут уэ куэд щIауэ,
Уэ уизгъэхужынут си гум, ауэ
Къосыр уэс… Къосыр пIащэу,
щабэу уэс…
